C 395/58

Kanne 12.9.2014 – Slovenia v. komissio

(Asia T-667/14)

(2014/C 395/71)

Oikeudenkäyntikieli: sloveeni

Asianosaiset

Kantaja: Slovenian tasavalta (asiamies: L. Bembič)

Vastaaja: Euroopan komissio

Vaatimukset

Kantaja vaatii unionin yleistä tuomioistuinta

— kumoamaan Euroopan maatalouden ohjaus- ja tukirahaston (EMOTR) tukiosastosta, Euroopan maatalouden tukirahastosta (maataloustukirahasto) ja Euroopan maaseudun kehittämisen maatalousrahastosta (maaseuturahasto) maksettavien jäsenvaltioiden tiettyjen menojen jättämisestä Euroopan unionin rahoituksen ulkopuolelle 9.7.2014 tehdyn komission täytäntöönpanopäätöksen 2014/458/UE (annettu tiedoksi numerolla C(2014) 4479) (EUVL L 205, s. 62) siltä osin kuin siinä jätetään unionin rahoituksen ulkopuolelle tietyt Slovenian tasavallalle aiheutuneet menot erityisesti seuraavien syiden vuoksi: — puutteita pienten lohkojen tarkastamisessa viljelylohkojen määritelmän noudattamiseksi, minkä seurauksena suoriin maksuihin sovellettiin 5 prosentin kiinteää oikaisua, jonka määrä oli 115 956,46 euroa varainhoitovuodelta 2011 ja 131 260,23 euroa varainhoitovuodelta 2012 — tarkastustuloksen ekstrapoloimatta jättäminen eron ollessa alle 3 prosenttia, minkä seurauksena suoriin maksuihin sovellettiin kertaluonteista oikaisua, jonka määrä oli 1 771,90 euroa varainhoitovuodelta 2010, 6 376,67 euroa varainhoitovuodelta 2011 ja 6 506,76 euroa varainhoitovuodelta 2012

— velvoittamaan komission korvaamaan oikeudenkäyntikulut.

Oikeudelliset perusteet ja pääasialliset perustelut

Kanteensa tueksi kantaja vetoaa kahteen kanneperusteeseen.

1) Ensimmäinen kanneperuste, joka perustuu ilmeiseen arviointivirheeseen, päätöksen perustelujen riittämättömyyteen ja laillisuusperiaatteen loukkaamiseen siltä osin kuin kyse on pienten lohkojen tarkastamisessa havaittuja puutteita ja viljelylohkon määritelmää koskevista komission toteamuksista. Kantaja väittää komission todenneen virheellisesti, että Slovenian järjestelmä mahdollistaa sen, että maanviljelijät lisäävät viljelyalaa koskevaan ilmoitukseen pitkiä ja kapeita niittykaistaleita, jotka pääasiallisesti ympäröivät viljelyalaa, sillä seurauksella, että maatilojen viljelylohkon graafisesta pinta-alasta tulee tukikelpoista, minkä seurauksena mittaamiseen voi tulla epätarkkuutta ja tukikelpoisiksi saatetaan hyväksyä lohkoja, jotka ovat asetuksen N:o 796/2004 (1) 14 artiklan 4 kohdan ja asetuksen N:o 1122/2009 (2) 13 artiklan 9 kohdan mukaista viljelylohkon vähimmäispinta-alaa pienempiä.

2) Toinen kanneperuste, joka perustuu päätöksen perustelujen riittämättömyyteen ja laillisuusperiaatteen loukkaamiseen siltä osin kuin kyse on ekstrapolointivelvollisuuden loukkaamista koskevista komission toteamuksista Kantajan mukaan komissio totesi virheellisesti, että Slovenian tasavallassa tarkastettavaksi valitut viljelylohkot oli valittu satunnaisesti ja ainoastaan 50 prosentin rajaan saakka, että maatilan graafisten viljelylohkojen valintatapa ei mahdollistanut asetuksessa N:o 1122/2009 edellytetyn edustavuuden ja luotettavuuden saavuttamista ja lopuksi vielä, että edellä mainitun asetuksen 44 perustelukappaleen mukaista ekstrapoloimisvelvollisuutta ei ollut noudatettu.

(1) Yhteisen maatalouspolitiikan suoria tukijärjestelmiä koskevista yhteisistä säännöistä ja tietyistä viljelijöiden tukijärjestelmistä annetussa neuvoston asetuksessa (EY) N:o 1782/2003 säädettyjen täydentävien ehtojen, tuen mukauttamisen ja yhdennetyn hallinto- ja valvontajärjestelmän soveltamista koskevista yksityiskohtaisista säännöistä sekä neuvoston asetuksessa (EY) N:o 479/2008 säädettyjen täydentävien ehtoja koskevista yksityiskohtaisista säännöistä 21.4.2004 annettu komission asetus (EY) N:o 796/2004 (EUVL L 141, s. 18).

(2) Neuvoston asetuksen (EY) N:o 73/2009 täytäntöönpanoa koskevista yksityiskohtaisista säännöistä mainitussa asetuksessa säädettyjen viljelijöiden suorien tukien järjestelmien mukaisten täydentävien ehtojen, tuen mukauttamisen ja yhdennetyn hallinto- ja valvontajärjestelmän osalta sekä neuvoston asetuksen (EY) N:o 1234/2007 täytäntöönpanoa koskevista yksityiskohtaisista säännöistä viinialalle säädetyn tukijärjestelmän mukaisten täydentävien ehtojen osalta 30.11.2009 annettu komission asetus (EY) N:o 1122/2009 (EUVL L 316, s. 65).